ไฟแนนว์ทูเดย์
...แม้ว่าแผนฟื้นฟูของ 2 แบงก์รัฐ คือ ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ และธนาคารอิสลามแห่งประเทศไทย หรือไอแบงก์ จะได้รับความเห็นชอบจากกระทรวงการคลังไปแล้ว แต่ทว่าเนื้อหาของแผนฟื้นฟูดูจะหลวมๆ อย่างไรชอบกล
18 เม.ย. 2556

...แม้ว่าแผนฟื้นฟูของ 2 แบงก์รัฐ คือ ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ และธนาคารอิสลามแห่งประเทศไทย หรือไอแบงก์ จะได้รับความเห็นชอบจากกระทรวงการคลังไปแล้ว แต่ทว่าเนื้อหาของแผนฟื้นฟูดูจะหลวมๆ อย่างไรชอบกล
สาระสำคัญของแผนฟื้นฟู มีแค่บอกว่าจะลดหนี้เสีย และปล่อยสินเชื่อใหม่ได้เท่าไรแค่นั้น แต่ไม่ได้มีการลงลึกว่าจะดำเนินการอย่างไร และที่สำคัญที่สุด หากทำไม่ได้ตามแผน ใครจะเป็นผู้รับผิดชอบ ส่งผลให้แผนฟื้นฟูไม่ศักดิ์สิทธิ์ กลายเป็นการดำเนินงานปกติเหมือนที่ผ่านมา ทำให้น่าเป็นห่วงว่าทั้งสองแบงก์จะพลิกสถานการณ์หลุดพ้นจากกองหนี้เสียที่มีอยู่ท่วมแบงก์ได้อย่างไร
นอกจากนี้ การแก้ไขหนี้เสียของเอสเอ็มอีแบงก์ 3.9 หมื่นล้านบาท ที่มีการออกมาระบุว่าแก้ไขไปได้แล้ว 8,000 ล้านบาท ก็ถูกตั้งข้อสงสัยว่าแก้ได้ไวเกินเหตุ เรื่องอย่างนี้ นริศ ชัยสูตร อธิบดีกรมธนารักษ์ ประธานเอสเอ็มอีแบงก์ ต้องชี้แจงด่วน เพราะตอนนี้ยังไม่มีกรรมการผู้จัดการ
...ว่ากันไปถึงผลตรวจสอบการปล่อยสินเชื่อของไอแบงก์ ที่อาจจะทำให้ธนาคารเสียหาย ปรากฏว่าคณะกรรมการเข้าไปเจอตอ เมื่อผลสอบของธนาคารแห่งประเทศไทยระบุชื่อคนที่รับเงินปากถุงเป็นญาติกับผู้บริหารประเทศ ทำให้เดินหน้าต่อไม่ได้ หาทางถอยก็ยังไม่เจอ ทำให้เชื่อว่าผลสอบจะออกมาเป็นมวยล้มต้มคนดูในที่สุด เห็นทีกระทรวงการคลังต้องเข้าไปตรวจสอบด่วน
...พูดถึงเรื่องการตรวจสอบแบงก์รัฐ โดยเฉพาะไอแบงก์ ถือ ว่าเป็นคู่กัดกับ ธปท. ซึ่งที่ผ่านมาแบงก์ชาติเข้าไปตรวจเจอความไม่ชอบมาพากลจำนวนมาก แต่ปรากฏว่ากระทรวงการคลังสอบซ้ำไม่มีมูลสักคดี ทำให้เที่ยวนี้แบงก์ชาติต้องลงลึกใส่ชื่อคน จำนวนเงินที่ได้รับให้เห็นดำเห็นแดงกันไปเลย ว่าเที่ยวนี้กระทรวงการคลังจะกลบความไม่ชอบมาพากลอย่างนี้ต่อไปได้อย่างไร